Antonio stappie nader aan lewe buite hospitaal | Maroela Media
Antonio Hechter, die matriekleerder van Hoërskool Zwartkop in Centurion wat dae lank aan 'n ventilator gekoppel was nadat hy in 'n ernstige motorfietsongeluk betrokke was, is nou nog 'n stappie nader daaraan om sy lewe buite die hospitaal te hervat.
Antonio (17) is Donderdagaand uit die hoësorgeenheid na 'n ortopediese saal in die Kalafong-staatshospitaal oorgeplaas. "Vir die eerste keer in twee weke kon hy weer die son en wolke sien. Hy was baie dankbaar daarvoor," sê Berna Seddon, 'n Hoërskool Zwartkop-ouer wat as woordvoerder vir Antonio se familie optree.
Dit is nog nie duidelik wanneer Antonio uit die hospitaal ontslaan word nie, maar dié dag is nou meer in die vooruitsig as vantevore. "Sy suurstofvlakke lyk goed en hy ontvang nie meer heeltyd suurstof nie. Hy moet net self longoefeninge doen."
Seddon sê Antonio is ook nou sterk genoeg om 'n operasie te ondergaan om sy been te herstel wat ernstig in die ongeluk beskadig is, maar noodsaaklike toerusting in die operasieteater wat tydens die operasie gebruik moet word, is tans buite werking en dit is nie duidelik wanneer dit herstel gaan word nie.
Sy sê die verwagting is dat hy Dinsdag geopereer sal word, maar dit is nie gewaarborg nie.
"Sy versorging in die ortopediese saal is nie so goed soos dit was by die waakeenheid en hoërsorgeenheid nie. Hier is daar een suster vir elke ses pasiënte. Ons hoop en vertrou dit sal gou tot 'n einde kom en dat Antonio ontslaan sal word na 'n step down-fasiliteit om weer sterk te word."
Sy sê Antonio se mediese rekeninge is egter steeds 'n bron van kommer vir die gesin aangesien die tienerseun nie 'n mediese fonds het nie. "Ons kort nog heelwat geld om sy mediese rekeninge vir die eerste tien dae in die step down-fasiliteit te betaal wanneer hy ontslaan word. Ons is ongeveer 70% daar met die fonds wat dit sal moontlik maak dat hy tien dae lank daar aansterk waar hy elke dag twee fisioterapiesessies sal ontvang," sê Seddon.
"Die familie is so dankbaar vir die ondersteuning wat hulle tot dusver ontvang het – die boodskappe, omgee en geldskenkings. Hulle is regtig oorweldig deur al die goedheid," sê Seddon.
Antonio Hechter Centurion
Wonderlike nuus!! So bly jy voel beter seun!! Sterkte met die operasie, jy bly in my gebede!!
Ons is baie bly dit gaan beter met Antonio. Enige nuus op die meisie wat ook in die ongeluk was, hoe gaan dit met haar?
Hoe de hel werk hospitaal se teater toerusting nie.
Klomp narre in mediese afdelings en instandhoudings werk.
Sterkte ou bul,bly jy beter
Dis goeie nuus… ek is bly hy sterk aan,.. Maroela kan ons 'n opvolg berig oor die meisie kry asb!
Ai ouers dink mooi voordat julle motorfietse vir kinders gee. Ek verstaan en besef die rationaal. Maar dan moet jy voorsiening maak in terme van mediese sorg. My medies is nie top notch nie maar ek weet sou my kind in krisis wees is daar versorging. Ek het motorfietse verban, omrede die risiko so groot is. Nie omrede my kinders roekeloos is nie. Omrede padverbruikers nie omgee nie.